b'\n_START_ARTICLE_\nNordre Dvina\n_START_SECTION_\nElvel\xc3\xb8p\n_START_PARAGRAPH_\nElva dannes p\xc3\xa5 det nordrussiske lavlandet ved saml\xc3\xb8pet av elvene Jug og Sukhona, hvorav den siste er den st\xc3\xb8rste og lengste av de to. Fra dette elvem\xc3\xb8tet l\xc3\xb8per Nordre Dvina nordover inn i Arkhangelsk oblast. Ved Kotlas, 60\xc2\xa0km nord for Velikij Ustjug, kommer sideelva Vytsjegda inn fra \xc3\xb8st. Herfra l\xc3\xb8per Dvina hovedsakelig i nordvestlig retning, gjennom en sumpete og skogrik dalsenkning, som p\xc3\xa5 sine steder er over 100\xc2\xa0km bred, og som er omgitt av skogkledte \xc3\xa5srekker. Dvina er den st\xc3\xb8rste farbare elva i Nordvest-Russland, og i sitt nedre l\xc3\xb8p er den meget \xc3\xb8yrik og p\xc3\xa5 steder opptil 7\xc2\xa0km bred og 15\xc2\xa0m dyp. 40\xc2\xa0km nordvest for Arkhangelsk og direkte \xc3\xb8st for Severodvinsk munner Nordre Dvina ut i Dvinabukta i Kvitsj\xc3\xb8en, gjennom et 900\xc2\xa0km\xc2\xb2 stort delta.\n_START_SECTION_\nTransport og skipstrafikk\n_START_PARAGRAPH_\nElva er farbar for skipstrafikk i hele sitt l\xc3\xb8p, men er tilfrosset fra desember til april. Via Nordre Dvina-kanalen og Volga-\xc3\x98stersj\xc3\xb8kanalen har den forbindelse b\xc3\xa5de til Volga, som munner ut i Det kaspiske hav og som ogs\xc3\xa5 har kanalforbindelse med Svartehavet, og til Finskebukta og \xc3\x98stersj\xc3\xb8en via Onega og Ladoga. Nordre Dvina er en meget viktig vannvei i Nordrussland, spesielt for transport av t\xc3\xb8mmer og treprodukter til og fra Arkhangelsk. Elva er ogs\xc3\xa5 meget fiskerik.'